b"\n_START_ARTICLE_\nRetrat d'Adele Bloch-Bauer I\n_START_SECTION_\nPropietat de l'obra\n_START_PARAGRAPH_\nSegons les fonts austr\xc3\xadaques, en el seu testament, Adele Bloch-Bauer va demanar al seu marit que don\xc3\xa9s les pintures de Klimt al \xc3\x96sterreichische Galerie Belvedere despr\xc3\xa9s de la mort d'ella. Adele mor\xc3\xad l'any 1925 d'una meningitis. Quan els nazis van prendre el poder a \xc3\x80ustria, el seu marit vidu va haver de fugir a Su\xc3\xafssa. Les seves propietats, incloses els quadres de Klimt, van ser confiscades. L'any 1945, en el seu testament, Bloch-Bauer en design\xc3\xa0 els seus nebots i nebodes, inclosa Maria Altmann, com els hereus._NEWLINE_Aquesta pintura va ser confiscada pels nazis durant l'Anschluss, i m\xc3\xa9s tard es va mostrar a l'\xc3\x96sterreichische Galerie Belvedere._NEWLINE_L'any 2000, despr\xc3\xa9s dels impediments administratius austr\xc3\xadacs a la sol\xc2\xb7licitud que havia fet de restituci\xc3\xb3 de les pintures, Maria Altmann presenta demanda contra \xc3\x80ustria en el Tribunal Suprem dels Estats Units per la propietat del Retrat d'Adele Bloch-Bauer I i altres pintures de la col\xc2\xb7lecci\xc3\xb3 del seu oncle. Pel fet que les pintures dels Bloch-Bauer havien rom\xc3\xa0s a \xc3\x80ustria, el govern austr\xc3\xadac va mantenir la posici\xc3\xb3 que el testament d'Adele Bloch-Bauer havia determinat que aquelles pintures havien de romandre all\xc3\xa0. Despr\xc3\xa9s d'una batalla judicial, els jutges austr\xc3\xadacs establiren l'any 2006 que Maria Altmann era la propiet\xc3\xa0ria aut\xc3\xa8ntica d'aquesta i les altres quatre pintures de Klimt. _NEWLINE_El juny del 2006, aquesta obra va ser venuda per 135 milions de d\xc3\xb2lars per part de Ronald Lauder a la Neue Galerie de la ciutat de Nova York, i en aquell moment va tenir el r\xc3\xa8cord del quadre venut a un preu m\xc3\xa9s alt. Es va mostrar a la Neue Galerie des de juliol del 2006._NEWLINE_Hi va haver algunes cr\xc3\xadtiques en el m\xc3\xb3n de l'art per la seva decisi\xc3\xb3 de vendre totes les pintures restitu\xc3\xafdes i la seva relaci\xc3\xb3 amb l'Holocaust._NEWLINE_En relaci\xc3\xb3 a aquest tema, l'any 2015 es va filmar una pel\xc2\xb7l\xc3\xadcula titulada Woman in Gold (La dama daurada), protagonitzada per Hellen Mirren, com Maria Altmann, Ryan Reynolds, com l'advocat, i Daniel Br\xc3\xbchl com el seu col\xc2\xb7laborador austr\xc3\xadac."